Mikomägi: Eesti modellid on maailma moemaastikul kuum sõna
Living Modelsi juht Evelyn Mikomägi tuuritab mööda Eestit, et leida noori talendikaid modelle.
"Eestist pärit modell on maailma moemaastikul kuum sõna," selgitas Mikomägi Raadio 2 saates "Siin me oleme".
Mikomägi kinnitas, et huvi Eesti modellide vastu ongi just pigem välisagentuuride poolt. "Moemaastikul on väga levinud see, et Eestist tulebki tüdrukuid otsida. Siin on segunemised ja taustad, meil on hästi miksitud veri ja erinevaid tüüpe," rääkis naine.
Tema sõnul ei saa kunagi kindel olla, kus modellivälimusega tüdrukud end peidavad ning neid tuleb otsida näiteks maakohtadest. "Tihtipeale modellid ei oska end näha modellina, nad on tagasihoidlikud hallid hiirekesed," selgitas Mikomägi.
Ta lisas, et praegu on hinnas loomulik ilu. "Naturaalne, rikkumata ja seda me varakult tahamegi avastada," loetles ta.
Seetõttu otsitakse modelle juba 13-aastaste noorte neidude seast, kellel on peenem kont, huvitavad küljed ja sümmeetriline nägu.
Naine tõdes aga, et loomulikku ilu on tänapäeval väga vähe ja teismelised asuvad väga varakult hävitustööle oma välimuse osas. "Modelliagentuuris me oskame hinnata ja suunata neid sellisena nagu nad on. Toome välja nende parimad küljed. Kindlasti peab olema fotogeeniline," lausus Mikomägi.
Üle-eestilisi modelliotsinguid alustatakse reedel Solarise keskusest ning laupäeval käiakse läbi Rapla, Paide, Pärnu. Pühapäeval Viljandi, Tartu ja Rakvere. Järgmisel kolmapäeval toimub finaal Solarise keskuses, kuhu tulevad kohale ka mainekad välisagentuurid.
Rutt Ernits menu.ee